Document ID: 32003R1181

Ir-Regolament tal-Kummissjoni (KE) Nru 1181/2003
tat-2 ta' Lulju 2003
li jemenda r-Regolament tal-Kunsill (KEE) Nru 2136/89 li jippreskrivi standards komuni ta' marketing għal sardin ippriservat
IL-KUMMISSJONI TAL-KOMUNITAJIET EWROPEJ
Wara li kkonsidrat it-Trattat li jistabbilixxi l-Komunitajiet Ewropej,
Wara li kkonsidrat ir-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizzazzjoni komuni tas-swieq fi prodotti tas-sajd u akwakultura [1], u b'mod partikolari l-Artikolu 2(3) tiegħu,
Billi:
(1) Ir-Regolament (KE) Nru 104/2000 jiddisponi għall-possibiltà li jiġu adottati standards komuni ta' marketing għal prodotti tas-sajd fil-Komunità, partikolarment biex ikun faċilitat in-negozju bażat fuq kompetizzjoni ġusta. Dawn l-istandards jistgħu, b'mod partikolari, ikopru t-tikkettjar.
(2) Ir-Regolament tal-Kunsill (KEE) Nru 2136/89 [2] jippreskrivi standards komuni ta' marketing għal sardin ippriservat fil-Komunità.
(3) Il-varjetà dejjem tiżdied tal-provvista ta' prodotti priservati mqiegħda fis-suq u ppreżentati bl-istess mod bħas-sardin ippriservat fil-Komunità toħloq il-ħtieġa li l-konsumatur ikollu informazzjoni biżżejjed dwar l-identità u l-karatteristiċi ewlenin tal-prodott.. Għalhekk hemm bżonn li jiġu preskritti regoli dwar deskrizzjonijiet kummerċjali għal prodotti priservati u ppreżentati bl-istess mod bħas-sardin priservat fil-Komunità.
(4) Il-Codex Alimentarius standard Codex STAN94 kif ukoll il-kondizzjonijiet partikolari l-aktar fl-użu fis-suq tal-Komunità għandhom jiġu meqjusa għal dak l-iskop..
(5) Fl-interess ta' trasparenza fis-suq, ta' kompetizzjoni ġusta u ta' varjetà fl-għażla, hu meħtieġ li jkun speċifikat li prodotti priservati tat-tip tas-sardin għandhom jiġu esklussivament preparati minn speċi preċiżament definiti.
(6) hemm bżonn li jiġu meqjusa l-bidliet fil-kodiċijiet tan-Nomenklatura Magħquda għas-sardin priservat..
(7) It-terminu "sardin" jista' jkun biss parti mid-deskrizzjoni kummerċjali ta' prodotti tat-tip tas-sardin jekk ikun adegwatament kwalifikat.. Deskrizzjonijiet kummerċjali bażati biss fuq ismijiet ġeografiċi ma jagħmlux distinzjoni biżżejjed. Biex tinħoloq identifikazzjoni sewwa ta' kull prodott tat-tip tas-sardin, u b'hekk tiġi evitata konfużjoni bejn l-ispeċi ta' ħut differenti, l-isem xjentifiku ta' l-ispeċi għandu jintuża bħala t-terminu li jikkwalifika..
(8) It-tagħqid tal-kelma "sardin" ma' l-isem komuni ta' speċi ta' ħut tat-tip tas-sardin jista' biss joħloq konfużjoni dwar in-natura vera tal-prodott. Mill-banda l-oħra, ismijiet komuni li ma jinkludux il-kelma "sardin" jistgħu jibqgħu jintużaw fil-marketing ta' prodotti tat-tip tas-sardin, skond il-liġi ta' l-Istat Membru dwar il-marketing u b'mod li ma jqarraqx bil-konsumatur.
(9) Il-ħtiġijiet preskritti b'dan ir-Regolament għandhom ikunu applikati bla ħsara għad-Direttiva 2000/13/KE tal-Parlament Ewropew u tal-Kunsill ta' l-20 ta' Marzu 2000 dwar l-approssimazzjoni tal-liġijiet ta' l-Istati Membri dwar tikkettjar, preżentazzjoni u reklamar ta' oġġetti ta' l-ikel [3].
(10) Ir-Regolament (KEE) Nru 2136/89 għandu għalhekk jiġi emendat skond dan.
(11) Il-miżuri li għalihom jiddisponi dan ir-Regolament huma skond l-opinjoni tal-Kumitat ta' Ġestjoni għall-Prodotti tas-Sajd,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2136/89 huwa emendat kif ġej:
1. Fit-titolu l-kliem "li jippreskrivi standards komuni għal sardin ippriservat" jiġu mibdula b'dan li ġej: "li jippreskrivi standards komuni ta' marketing għal sardin ippriservat u deskrizzjonijiet kummerċjali għal sardin ippriservat u prodotti tat-tip tas-sardin".
2. L-Artikolu 1 jiġi mibdul b'dan li ġej:
"Artikolu 1
Dan ir-Regolament jiddefinixxi l-istandards li jirregolaw il-marketing ta' sardin ippriservat u d-deskrizzjonijiet kummerċjali għas-sardin ippriservat u prodotti ta-tip ta' sardin ippriservat fil-Komunità."
3. Jiddaħħal l-Artikolu 1a li ġej:
"Artikolu 1a
Għall-għanijiet ta' dan ir-Regolament:
1. "sardin ippriservat" tfisser prodotti ppreparati minn ħut ta' l-ispeċi Sardina pilchardus;
2. "prodotti priservati tat-tip ta' sardin" tfisser mqiegħda fis-suq u ppreżentati l-istess bħal sardin ippriservat u ppreparati minn ħut ta' l-ispeċi li ġejjin:
(a) Sardinops melanosticus, S. neopilchardus, S. ocellatus, S. sagax, S. caeryleus;
(b) Sardinella aurita, S. brasiliensis, S. maderensis, S. longiceps, S. gibbosa;
(ċ) Clupea harengus;
(d) Sprattus sprattus;
(e) Hyperlophus vittatus;
(f) Nematalosa vlaminghi;
(g) Etrumeus teres;
(h) Ethmidium maculatum;
(i) Engraulis anchoita, E. mordax, E. ringens;
(j) Opisthonema oglinum."
4. L-ewwel inċiż ta' l-Artikolu 2 jiġi mibdul b'dan li ġej:
"- għandhom ikunu koperti bil-kodiċijiet NM 16041311, 16041319 u ex16042050."
5. Jiddaħħal l-Artikolu 7a li ġej:
"Artikolu 7a
1. Bla ħsara għad-Direttiva 2000/13/KE tal-Parlament Ewropew u tal-Kunsill [4], prodotti priservati tat-tip ta' sardin jistgħu jitqiegħdu fis-suq fil-Komunità taħt deskrizzjoni kummerċjali li tikkonsisti fil-kelma "sardin" magħquda flimkien ma' l-isem xjentifiku ta' l-ispeċi.
2. Kull fejn id-deskrizzjoni kummerċjali prevista fil-paragrafu 1 tkun immarkata fuq il-kontenitur ta' prodott ippriservat tat-tip ta' sardin, għandha tkun tidher ċar u b'mod distint.
3. L-isem xjentifiku għandu jinkludi fil-każi kollha l-ismijiet ġeneriċi u speċifiċi Latini.
4. Speċi waħda biss għandha tkun imqiegħda fis-suq taħt deskrizzjoni kummerċjali waħda."
Artikolu 2
Dan ir-Regolament għandu jidħol fis-seħħ fil-ġurnata ta' wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Lulju 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-2 ta' Lulju 2003.

Labels: 3
17
6